Der går ikke længe, inden ukrainske flygtningebørn vil begynde at starte i de nordjyske børnehaver og vuggestuer. Det er udsigterne, efter regeringen i sidste uge vedtog en særlov, der sidestiller ukrainere med EU-borgere. - Det er klart, at vi altid vil sige, at der skal være personale nok og hænder nok, men vi kan godt kan være bekymrede i forhold til, om det er muligt at rekruttere, siger René Johansen, sektorformand i den pædagogiske sektor for FOA i Frederikshavn og understreger: - Alle er enige om, at det er en opgave, der skal løses, og så må vi finde ud af det. Ved ikke hvor mange Det samme lyder fra FOA i Vendsyssel, hvor fra Leif R. Jensen er formand: - Vi vil rigtig gerne gøre situationen så god som muligt for de mange flygtninge, siger han. Lige nu er det dog meget usikkert, hvordan der kan sættes ind, fordi man endnu ikke ved, hvor mange børn der vil komme. - Vi ser med bekymring på, at det er en opgave, vi ikke kender volumen af. Vi ved ikke, hvor mange der skal i daginstitutioner, siger René Johansen fra Frederikshavn og fortsætter: - Det er en opgave, vi skal finde en løsning på, mens vi løser den. Her havde man mandag foreløbigt fem børn registreret og forventer op til 40 børn i dagtilbuds-alderen. I Hjørring har man modtaget i omegnen af 400 ukrainske flygtninge, både voksne og børn. Allerede pressede Særligt i Hjørring er personalet i kommunens daginstitutioner allerede nu pressede. Så de ekstra børn er en opgave, der vil kræve ekstraordinære løsninger og koste ekstra, lyder det: - Der skal helt sikkert ske noget. Vi har jo både udfordringer med at få flere pædagogiske assistenter, pædagogmedhjælpere og naturligvis også pædagoger, siger Leif R. Jensen. Han foreslår, at man skæver til pædagoger, der har forladt arbejdsmarkedet, for at sikre personale med de rette faglige kvalifikationer: - Det kan være personer, der er gået på pension eller andet, som gerne vil give en ekstra hånd. Altså kunne man lave en jobbank for personer, der kan hjælpe i dette tilfælde, siger Leif R. Jensen. Vil opnormere antallet af pædagoger Fra politisk side tyder alt dog på, at man har plads i daginstitutionerne til de ukrainske børn, der måtte komme i Hjørring Kommune. - Det ser ud til, at vi kan opnormere med de pædagoger og personale, der er brug for, fordi vi er så heldige at være uddannelsesby, siger Lone Olsen (V), næstformand, Børne-, Fritids-, og Undervisningsudvalget i Hjørring Kommune og tilføjer: - Når vi får nogle af de ukrainske kvinder op, som har lyst til at bidrage med noget, så kunne man tænke sig en løsning, hvor de går ud og hjælper i nogle af vores daginstitutioner. Kan rykke i normering I Frederikshavn Kommune er der ikke meget ekstra at tage af, hvis der bliver ekstra travlt med at tage sig af ukrainske flygtningebørn i institutionerne, vurderer FOA-formanden. - Hvis vi kigger ud på dagplejer og daginstitutioner, så er der ikke mange steder, hvor der er huller. Vi har en vippeordning i Frederikshavn Kommune, hvor det godt må vippe op og ned i normeringen, siger René Johansen og fortsætter: - Vi kan godt opnormere i institutioner, men vi skal sørge for, at der er hænder. Der skal være pædagogisk personale til at tage sig af de her børn. Bekymrede på den lange bane En anden faktor er, hvor længe krigen i Ukraine vil vare, og hvor længe flygtningebørn vil komme til. - På den helt korte bane med alle de hvis’er der er, men ja selvfølgelig vil der kunne findes personale og vikarer inden for en vis grænse, men jeg kan da godt være bekymret i forhold til, om det er noget, der varer i længere tid, siger René Johansen. Også Leif R. Jensen ser på situationen lige nu med rynket pande: - Konsekvensen bliver, at vi ikke får givet børnene den gode modtagelse, som vi gerne vi give dem, hvis vi ikke får løst disse udfordringer, siger han. Se historien som video:
Flere lokale FOA-formænd overvejer lige nu mulighederne for at sikre nok personale til de ukrainske flygtningebørn, der måtte komme.